असदुद्दीन ओवैसी बोले- गोडबोले साब ने जो कहा, सच है.. राजीव गांधी ने ही बाबरी मस्जिद के ताले खुलवाये थे  
माधव गोडबोले के बयान पर औवैसी ने कहा
'गोडबोले साब ने जो कहा, सच है'
पूर्व केंद्रीय गृह सचिव माधव गोडबोले ने किया था दावा
एआईएमआईएम के अध्यक्ष असदुद्दीन ओवैसी ने सोमवार को पूर्व केंद्रीय गृह सचिव माधव गोडबोले के इस कथित दावे को सही बताया कि पूर्व प्रधानमंत्री राजीव गांधी ने ही बाबरी मस्जिद के ताले खुलवाये थे और कहा कि यह ‘ऐतिहासिक तथ्य' है. उन्होंने संवाददाताओं से बातचीत में दावा किया कि राजीव गांधी ने इसी स्थान से अपना चुनाव अभियान भी शुरू किया था. ओवैसी ने कहा, ‘‘माधव गोडबोले साब ने जो कुछ कहा है, उसमें सच्चाई है. उन्होंने बिल्कुल सच कहा है कि तत्कालीन प्रधानमंत्री राजीव गांधी ने बाबरी मस्जिद के ताले खुलवाये थे.''
उन्होंने कहा, ‘‘यह ऐतिहासिक तथ्य है. यह भी एक ऐतिहासिक तथ्य है कि ताले खुलवाने के मामले का शाहबानो प्रकरण से कोई लेना-देना नहीं था.'' उन्होंने कहा कि राजीव गांधी के बारे में गोडबोले ने जो कुछ कहा है, सच है. कांग्रेस पर प्रहार करते हुए उन्होंने कहा कि जब ताले खोले गये तब यह पार्टी सत्ता में थी और जब विवादित ढांचा ढहाया गया तब कांग्रेस के पी वी नरसिंह राव प्रधानमंत्री थे. ओवैसी ने कहा, ‘‘कांग्रेस इस गलती के लिए बराबर की साझीदार है.''
भाजपा नेता विनय कटियार के कथित रूप से यह कहने पर कि अयोध्या का फैसला आ जाने के बाद काशी और मथुरा पर ध्यान केंद्रित किया जाएगा, ओवैसी ने उम्मीद जतायी कि इस मामले में फैसले से देश में कानून के शासन की प्रतिपुष्टि होगी.